Jerusalẽ́pɨ Páscoa bosê nɨmɨ niikã́,
Õ'âkɨ̃hɨre ẽho peórã nerê'kãrã wa'terore ni'karérã grego masa niîwã.
Naâ Jesuré ĩ'yâ sĩ'rirã Filipe tiro a'tîwã.
Filipe Betsaida Galiléia di'tapɨ niirí makakɨ̃hɨ niîwĩ.
Naâ kɨ̃ɨ̂re a'tîro niîwã:
—Jesuré ĩ'yâ sĩ'risa'.
Naâ tohô niikã́ tɨ'ógɨ,
Filipe Andrére werêgɨ wa'âwĩ.
Be'ró pɨárãpɨ wa'â,
Jesuré werêrã wa'âwã.
Naâ grego masa ĩ'yâ sĩ'risere tɨ'ógɨ,
Jesu niîwĩ:
—Yɨ'ɨ̂ Õ'âkɨ̃hɨ makɨ masɨ́ weeró noho ɨpɨtígɨ wẽrî masa mɨháatoho kã'ró dɨ'sá'.
Diakɨ̃hɨ́ta mɨsâre niîgɨti.
Ni'kɨ́ otesé kapere otêti boosami.
Teé otêtikã,
meharóta tohása'.
Tee peéri otekã́ pũrikãre,
di'tâpɨ boâ wa'ása'.
Be'ró pĩ'rí,
pupí,
pehé dɨkâtisa'.
Tee peéri weeró noho yɨ'ɨ̂ wẽrîgɨsa'.
Yɨ'ɨ̂ wẽrisé me'ra pãharã́ Õ'âkɨ̃hɨ põ'ra wa'ârãsama.
No'ó a'ti ɨmɨ́kohopɨre kɨ̃ɨ̂ katirí ɨmɨ̂kohore ma'í yɨ'rɨgɨ pekâ me'epɨ bu'îri da'rê bahurió no'ogɨsami.
No'ó kɨ̃ɨ̂ katirí ɨmɨ̂kohore ma'itígɨ pe'e ɨ'mɨ̂sepɨ katî nu'kugɨsami.
Yɨ'ɨ̂ dutisére weé sĩ'rigɨ,
yɨ'ɨ̂re siru tuuáto.
Kɨ̃ɨ̂ yɨ'ɨ̂ niiátohopɨre yɨ'ɨ̂ me'ra niîgɨsami.
Yɨ'ɨ̂ dutisére wee sirú tuugɨ nohore yɨ'ɨ̂ pakɨ ãyuró weegɨ́sami,
niîwĩ Jesu.
Jesu niîwĩ:
—Ni'kâroakã yɨ'ɨ̂ pũûro bɨhâ weti'.
De'ró niîgɨsari?
“Pakɨ́,
yɨ'ɨ̂re yã'âro wa'aátehere yɨ'rɨóya” niîgɨsari?
Niîsome.
Yɨ'ɨ̂ teeréta pi'etí,
wẽrîgɨ a'tîwɨ.
Pakɨ́,
mɨ'ɨ̂ tutuasére ĩ'yoyá,
niîwĩ Jesu.
Kɨ̃ɨ̂ tohô niîka be'ro ni'kɨ́ ɨ'mɨ̂sepɨ uúkũ dihosere tɨ'owɨ́.
A'tîro niîwĩ:
—Yɨ'ɨ̂ tutuasére ĩ'yó tohawɨ.
Ĩ'yo nemógɨti taha,
niîwĩ.
Masá toopɨ́ niirã́ kɨ̃ɨ̂ uúkũ'kere tɨ'órã,
“Bɨpô bɨsɨámi”,
niîwã.
Ãpêrã “Õ'âkɨ̃hɨre werê ko'tegɨ ɨ'mɨ̂sekɨ̃hɨ Jesuré uúkũami”,
niîwã.
Jesu naâre niîwĩ:
—Yɨ'ɨ̂re tɨ'o dutígɨ meheta uúkũami.
Mɨsâ pe'ere tɨ'o dutígɨ uúkũami.
Ni'kâroakãre Õ'âkɨ̃hɨ a'ti ɨmɨ́kohokãharãre besé,
bu'îri da'rêgɨsami.
Tohô niikã́ a'ti ɨmɨ́kohokãharãre dutigɨ́ wãtî kõ'â wĩro no'ogɨsami.
Apêye kẽ'rare yɨ'ɨ̂re naâ ɨ'mɨáropɨ tuu moró nɨ'kokã,
niî pe'tirãre yɨ'ɨ̂ tiropɨ a'tikã́ weegɨ́ti,
niîwĩ Jesu.
Tohô niîgɨ,
yɨ'ɨ̂ kurúsapɨ wẽrîgɨsa' niîgɨ,
tohô niîwĩ.
Masá teeré tɨ'órã,
a'tîro niîwã:
—Õ'âkɨ̃hɨ yee kiti ohâka pũripɨ naâ bu'ekã́,
a'tîro tɨ'ó no'owɨ:
“Õ'âkɨ̃hɨ besé'kɨ Cristo katî nu'kukɨ̃'sami.”
De'ró weeákɨhɨ mɨ'ɨ̂ pe'e taha “Õ'âkɨ̃hɨ makɨ masɨ́ weeró noho ɨpɨtígɨ ɨ'mɨáropɨ tuu moró nɨ'ko no'ogɨsami”,
niîti?
Õ'âkɨ̃hɨ makɨ masɨ́ weeró noho ɨpɨtígɨ noa nohó niîti?
niî sẽrí yã'awã.
Jesu naâre niîwĩ:
—Yɨ'ɨ̂ a'ti nukúkãkãharãre sĩ'óo'se weeró noho niî'.
Yɨ'ɨ̂ masaré Õ'âkɨ̃hɨ yeere ãyuró masikã́ weé'.
Yoâtikã mɨsâ me'ra niîgɨsa'.
Yɨ'ɨ̂ a'topɨ́ niirí kurare mɨsâ yɨ'ɨ̂ bu'esére ẽho peóya.
Tohô weérã mɨsâ wãkûtiro na'î tĩ'aropɨ sihârã weeró noho wa'âsome.
Yɨ'ɨ̂re ẽho peótirã na'î tĩ'aropɨ niirã́ weeró noho niîma.
Naâ weesére “A'tîro pe'e ɨá'”,
niî masitisama.
Yɨ'ɨ̂ sĩ'óo'se weeró noho niigɨ́ mɨsâ tiropɨ niî'.
Yɨ'ɨ̂ mɨsâ tiropɨ niirí kurare yɨ'ɨ̂re ẽho peóya.
Tohô weérã mɨsá kẽ'ra sĩ'óo'rã weeró noho niîrãsa'.
Õ'âkɨ̃hɨ yeere ãyuró masîrãsa'.
Ãpêrã kẽ'rare masikã́ weerã́sa',
niîwĩ Jesu.
Jesu naâre tohô niîka be'ro du'tí wã'ka wa'âwĩ.